Sesjarige op N12 doodgeryArgieffoto: memyselfaneye (Pixabay) ’n Sesjarige dogtertjie het noodlottige beserings opgedoen toe sy Maandagmiddag deur ’n motor op die N12-hoofweg naby Potchefstroom in Noordwes getref is. Ineke van Huyssteen, woordvoerder van ER24, sê paramedici het die dogtertjie net voor 14:30 met hul aankoms op die toneel in die linkerbaan van die hoofweg aangetref. Die kind het geen teken van lewe getoon nie en is op die toneel dood verklaar. Die bestuurder van die motor het geen beserings in die voorval opgedoen nie, maar was sigbaar geskok. Die motoris is na ’n hospitaal vervoer vir behandeling. Van Huyssteen sê die presiese omstandighede rakende die voorval is nie aan paramedici bekend nie. Die polisie was wel Maandag op die toneel om ondersoek in te stel.